Ministrul Finanţelor, Ionuţ Mişa, are propriul calcul în privinta salariilor, după mutarea contribuţiilor la angajat.

Oficialul a plecat de la un salariu brut de 3.200 de lei şi a obţinut o creştere a salariului net de 2 lei. Aceasta va fi majorarea, după aplicarea tuturor măsurilor decise ieri de guvern. Şi doar dacă se respectă acelaşi principiu, ca patronii să mărească salariile brute.

„E aici un exemplu concret în care vorbim de un salariu brut de 3.200 lei și avem în exemplu anul 2017 cu un salariu net de 2.244 lei, impozitul pe venit reprezintă azi 428 lei, contribuțiile la salariat 528 lei și contributiile angajator reprezintă 728 lei. În anul 2018, vom vorbi de un salariu brut, și e foarte important să menționez că salariul brut va crește la 3.840 lei - din acest transfer și din această reducere a impozitului pe venit și din contribuție - și vom vorbi de un salariu net de 2.246 lei din care impozitul pe venit de 10% va reprezenta 250 lei, contribuțiile la salariat 1.344 lei - ponderea de 35% - și contribuții angajator 86 lei. Vreau să remarcați ceea ce e foarte important, faptul că anul 2017 totalul cheltuieilor angajatorului sunt de 3.928 lei iar în 2018 cheltuielile angajatorului sunt de 3.926 lei. Se înregistrează în acest caz o reducere de 2 lei”, a explicat ministrul Finanțelor, ieri, în ședința de Guvern.

Joia trecută, președintele Klaus Iohannis a atras atenția pachetul de măsuri fiscale anunţat de Guvern nu reprezintă „clamata revoluţie fiscală şi se transformă într-o bulversare fiscală”.

„Marea revoluţie fiscală aduce unui om încă 3 lei în plus, este caraghios. Promisiunea PSD-ALDE că va creşte salariul este falsă”, a precizat Iohannis.

Calculul lui Ionuț Mișa:

2017

Salariu brut - 3.200 lei

Salariu net - 2.244 lei

Impozitul pe venit - 428 lei

Contribuţii salariat - 528 lei

Contribuţii angajator - 728 lei

Cheltuieli angajator - 3.928 lei

2018

Salariu brut - 3.840 lei

Salariu net - 2.246 lei

Impozit pe venit - 250 lei

Contribuţii salariat - 1.344 lei

Contribuţii angajator - 86 lei

Cheltuieli angajator - 3.926 lei